5. februar vandt Cameroun og Christian Bassogog på smukkeste vis Africa Cup of Nations, og AaB'eren, der gennem hele turneringen udmærkede sig som en af de bedste spillere kunne sammen med resten af landsholdet stolt løfte trofæet og juble. Mandag var det så blevet tid til at vende tilbage til AaB og Aalborg. Mens Bassogog, der blev hentet til AaB fra USA's tredjebedste række, viste sig frem for hele verden har klubkammeraterne i AaB været på træningslejr i Portugal, ligesom der er blevet spillet flere testkampe inden Superliga-premieren i den kommende weekend. Den sidste skulle spilles mandag aften, men også den sprang Christian Bassogog over. Han landede først, da klubkammeraterne var på vej ud til opvarmning, så han kunne istedet nyde en sidste fridag med sine danske "forældre" Jens Peter Hansen og Kirsten Fallinborg. De stod klar i lufthavnen, da Christian Bassogog landede, og med sig havde de både det camerounske flag og en ekstra jakke, der kunne varme den 21-årige fodboldspiller, der skifter 35 graders varme ud med sne og kulde. Jens Peter Hansen er tidligere toptræner og bor klods op af AaB's anlæg i Aalborg Øst. Christian Bassogog er flyttet ind hos ham og hustruen Kirsten, og de tager sig af ham, som var han deres egen søn. Med deres kunnen i fransk og Bassogogs evner i engelsk får de det til at fungere, og alt lader til at være godt i det lille hjem - Det er min danske familie. De er så søde, sagde Christian Bassogog i lufthavnen til TV2 Nord. Kirsten Fallinborg kunne i lufthavnen afsløre, at den nyslåede camerounske fodboldstjerne har stegt flæsk og persillesovs som livret, og måske den menu nu bliver serveret lidt oftere. Kirsten Fallinborg har i hvert fald observeret noget: - Han spiller fantastisk efter sådan en portion. Christian Bassogog vender tilbage til træningsbanen tirsdag.

Opsummering:
Christian Bassogogs nordjyske "forældre" ventede i Aalborg Lufthavn med det camerounske flag og en ekstra jakke, da AaB-spilleren landede mandag.